De Yoga (Sanskrit: योग yoga m., yuj- "aspanne, aajoche, igschirre") isch aini vo de sechs klassische System i de indische Philosophii. De Patañjali het as erste i siim Yogasutra de Yoga systematisch dargstellt und beinhaltet ethischi Grundsätz, Körper- und Atemüebige, Zruggbinde vo de Gidanke und Meditation. Im Weste werd under Yoga maist nume de Hatha Yoga, bestehend us Körperhaltige und Atemüebige, gmaint und werd drum vo villne as Sportart oder Wellness bitribe, ooni oder nu mit gringem spirituellem Kontext. Zudem findet de Yoga au immer mee Aawendig i Therapie. E Maa, wo regelmässig und ernsthaft Yoga macht, werd Yogi oder Yogin (skt. yogī) gnennt und e Frau Yogini (skt. yoginī).